ยิ่งขึ้น ยิ่งไกลพื้นฐาน!!
ดัชนีที่ระดับ 1,380 จุด ยังเป็นแนวต้านสำคัญ
8 ก.ค. 2563

ลูบคมตลาดทุน : ธนะชัย ณ นคร
ดัชนีที่ระดับ 1,380 จุด ยังเป็นแนวต้านสำคัญ
เมื่อไม่สามารถผ่านได้ ตลาดก็ต้องถอยรูดลงมาแบบเมื่อวานนี้ ร่วงลงไป 10.76 จุด ปิด 1,362.46 จุด
กลับมาตั้งหลักกันใหม่
แก๊งสี่โมงเย็น กลับมาตอกบัตรตามนัดเช่นเคย
“พี่กอง” หรือกองทุนต่าง ๆ ที่ซื้อสุทธิมาหลายวันติดต่อกันจากเม็ดเงินกองทุน SSFX อาจจะเริ่มหมดกระสุน
ประกอบการดันหุ้นขึ้นมาเยอะ เลยต้องปล่อยของออกไปบ้าง
งานนี้ มีหลอกล่อ “เม่า” มาตั้งแต่ช่วงเช้า ให้เข้าซื้อในบางช่วง ก่อนจะสลับเทขายเป็นบางช่วง
และมาปล่อยหนัก ๆ ไม้ใหญ่ ๆ ช่วงสี่โมงเย็นพอดี
ใครดูเส้นกราฟเมื่อวานนี้ จะเห็นว่า ทรงกราฟออกมาเป็น “รถไฟเหาะตีลังกา” (อีกแล้ว)
หากระหว่างวัน เห็นเส้นกราฟแบบนี้ ต้องท่องให้ขึ้นใจเลยว่า “เลี่ยงไว้ก่อน” หรือเข้าไปแบบถนอมเนื้อถนอมตัวกันซักหน่อย ค่อย ๆ แหย่เข้าไปทีละไม้
เมื่อวานนี้มีบริษัทหลักทรัพย์หลายแห่งออกมาพูดถึงภาวะตลาดหุ้น
ส่วนใหญ่มองเหมือน ๆ กัน คือ ดัชนีหากผ่าน 1,400 จุด ไปได้ ก็ไปได้ไม่ไกล
บริษัทหลักทรัพย์ เอเซีย พลัส จำกัด หรือ ASP ให้กรอบ (Q3/2563) ไว้ 1,250-1,420 จุด
ประเด็นที่น่าสนใจคือ ASP มีการประเมินความเสี่ยงกำไร บริษัทจดทะเบียน (บจ.) ปี 2563 มีโอกาสถูกปรับลงอีก
ถือว่า สวนทางกับดัชนีที่ปรับขึ้น
ทำให้ตลาดหุ้นไทยอยู่ในภาวะที่ “ยิ่งปรับขึ้นไป ยิ่งไกลพื้นฐาน”
ประโยคหลังนี้
สะท้อนภาพของตลาดเมื่อวานนี้ได้เป็นอย่างดี
เมื่อดูจากวอลุ่ม หรือมูลค่าการซื้อขายวานนี้ที่ระดับ 66,274 ล้านบาท
นักลงทุน (รายย่อย) ที่ปัจจุบันมีสัดส่วนการเทรดมากสุด (เฉลี่ย 55% ของตลาด) น่าจะมองเห็นบ้างเช่นกัน
เลยมีการเพลา ๆ มือกันไว้บ้างพอสมควร
ASP ยังมีคำแนะนำนักลงทุนจัดพอร์ตการลงทุนในไตรมาส 3/2563
แบ่งเป็น ตลาดหุ้นในประเทศ 30%  ตลาดต่างประเทศ 15% ตราสารหนี้ 40% และที่เหลือเป็นตราสารทางเลือก
การลงทุนให้เน้น “หุ้นรายตัว” ที่มีปัจจัยบวกเฉพาะตัว
และกลุ่มที่อิงกระแสการประมูลโครงการลงทุนของภาครัฐ และมาตรการกระตุ้นการบริโภค เช่น BGRIM, CPF, CPALL, INTUCH, INSET และ SEAFCO
ส่วนหุ้นแนะนำให้ “เลี่ยงลงทุน” ไปก่อนในช่วงนี้ คือที่ P/E แพง ไม่มีการจ่ายปันผล
ส่วน บริษัทหลักทรัพย์ เคทีบี (ประเทศไทย) จำกัด (มหาชน) หรือ KTBS ออกมาเตือนเรื่องการลงทุนหุ้นกลุ่มท่องเที่ยว
เพราะล่าสุด Travel Bubble อาจต้องเลื่อนเวลาออกไปอีกยาว
เหตุผลเพราะประเทศเจรจาจับคู่มีปัญหาการระบาดของโควิดระลอก 2 อีกล่ะ
บรรดานักลงทุนที่เก็งกำไรหุ้นกลุ่มท่องเที่ยว ต่างพากันหนีตายก่อน
หุ้นอย่าง MINT ERW AAV CENTEL ต่างปรับลดลงถ้วนหน้า
KTBS ยังมองว่า กลุ่มท่องเที่ยว หากยังไม่เปิดประเทศ
ก็จำเป็นต้องหันมาพึ่งพานักท่องเที่ยวในประเทศเป็นหลัก แต่จะไม่สามารถชดเชยกับรายได้จากนักท่องเที่ยวต่างชาติได้ จึงมีโอกาสสูงมากที่จะเห็นผลการดำเนินงานในปีนี้ “ขาดทุนทุกไตรมาส”
เป็นมุมมอง หรือคาดการณ์ที่ต่างไปจากเดิมว่า จะเริ่มเห็นกำไรได้ในไตรมาส 4
บทสรุปคือ ตลาดหุ้นตอนนี้
หากดัชนียิ่งวิ่งขึ้น ก็เหมือนยิ่งไกลพื้นฐาน
อย่างที่ ASP เขามีมุมมองไว้นั่นแหละ